Klag teen onderwyseres wat gr.2-leerder glo klapArgieffoto. ŉ Laerskoolonderwyseres is aangekla van aanranding met die doel om ernstig te beseer nadat sy glo ŉ graad 2-leerder so hard teen die oor geklap het dat die kind mediese behandeling moes ontvang. Die beweerde voorval het Vrydag by ŉ skool in Olifantsfontein in Gauteng gebeur. News24 berig die sewejarige dogtertjie is glo deur die onderwyseres geklap omdat die leerders in die klas geraas het. Volgens die nuusberig het die kind se ouers haar na ŉ hospitaal geneem omdat sy gekla het haar oor is seer en die oor merkbaar geswel was. Dit is toe dat die beweerde gebeure aan die lig gekom het. Steve Mabona, woordvoerder van die Gautengse departement van onderwys, het aan Maroela Media gesê die departement is bewus van die voorval. “Die onderwyseres sal ŉ kennisgewing ontvang van skorsing hangende ŉ ondersoek na die bewerings. Totdat die ondersoek afgehandel is, sal die onderwyseres nie by die skool aanmeld nie,” het Mabona gesê. Mabona het nie gereageer op ŉ vraag of daar enige waarheid steek in berigte dat die onderwyseres ook die leerder die k-woord toegesnou het nie. “Die departement het kontak gehad met die leerder se familie, en ons psigomaatskaplike ondersteuningspan sal die leerder vandag by haar huis besoek om berading te verskaf,” het Mabona gesê. “Ons veroordeel enige vorm van aanranding van leerders in skole, aangesien lyfstraf onwettig is. Onderwysers word aangemoedig om van die beskikbare dissiplinêre benaderings gebruik te maak, aangesien lyfstraf nie meer aanvaarbaar is nie.” Konst. Mokete Serakwana, woordvoerder van die polisie, het aan Maroela Media bevestig dat ŉ saak van aanranding met die doel om ernstig te beseer teen die onderwyseres ondersoek word. Volgens Serakwana is daar reeds ŉ waarskuwingsverklaring by die onderwyseres afgeneem, maar sy is nie in hegtenis geneem nie. Serakwana sê die saak is na die polisie se eenheid vir gesinsgeweld, seksuele oortredings en kinderbeskerming verwys wat dit verder sal ondersoek. “Dit is skokkend dat so iets na bewering gebeur by ŉ skool waar leerders deur hul onderwysers beskerm moet word. Ons sal die nodige doen om die situasie reg te stel,” het Panyaza Lesufi, LUR vir onderwys in Gauteng, gesê.